洛春謠
作者：司馬槱
朝代：宋

paragraphs: 洛陽碧水揚春風，銅駝陌上桃花紅。
高樓疊柳綠相向，綃帳金鑾香霧濃。
龍裘公子五陵客，拳毛赤兔雙蹄白。
金鈎寶玦逐飛香，醉入花叢惱花魄。
青娥皓齒列吳娼，梅粉粧成半額黄。
羅屏繡幕圍寒玉，帳裏吹笙學鳳凰。
細綠圍紅曉烟濕，車馬騑騑雲櫛櫛。
瓊蕊杯深琥珀濃，鴛鴦枕鏤珊瑚澀。
吹龍笛，歌白紵，蘭席淋漓日將暮。
君不見灞陵岸上楊柳枝，青青送別傷南浦。